ผลสำรวจประชาชนกว่าร้อยละ 65 สนใจร่วมงานลอยกระทง สืบสานประเพณีไทย เน้นใช้วัสดุธรรมชาติ ทำบุญไหว้พระ
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า ได้ร่วมกับสวนดุสิตโพล  สำรวจความคิดเห็นประชาชนเนื่องในวันลอยกระทง พบว่า ประชาชนกว่าร้อยละ 65 สนใจเข้าร่วมกิจกรรม ร้อยละ 88 อยากเข้าร่วมงานในจังหวัดของตนเองเพราะเดินทางสะดวกไม่เสี่ยงติดเชื้อโควิด-19  และได้ทำกิจกรรมร่วมกับครอบครัวกว่าร้อยละ 65 อยากร่วมงานจังหวัดอื่นเป็นการเปลี่ยนบรรยากาศ  ได้พักผ่อนและท่องเที่ยว โดยกว่าร้อยละ 49 จะใช้กระทงที่ทำจากวัสดุธรรมชาติลอยกระทง รองลงมาตั้งใจไปทำบุญไหว้พระและชมการประดับประทีปโคมไฟในยามค่ำคืน รวมทั้งเห็นความสำคัญคุณค่าประเพณีที่ได้แสดงความกตัญญูต่อน้ำ ขอขมาพระแม่คงคาและสืบสานประเพณีไทย ส่งเสริมการท่องเที่ยว ส่วนสถานที่จัดงานที่น่าสนใจคือ ประเพณีเดือนยี่เป็ง จังหวัดเชียงใหม่  งานประเพณีลอยกระทง เผาเทียน เล่นไฟ จังหวัดสุโขทัย และงานประเพณีลอยกระทงสายไหลประทีป 1,000 ดวง จังหวัดตาก  ส่วนบุคคลอยากไปลอยกระทงมากที่สุดคือ ครอบครัว คนรักและเพื่อน  สำหรับการจัดงานลอยกระทงปีนี้ ถือเป็นครั้งแรกที่แต่ละจังหวัดสามารถจัดกิจกรรมการแสดงทางศิลปวัฒนธรรม มหรสพ ขบวนแห่ได้ปกติหลังเกิดสถานการณ์โควิด-19 จึงได้รับความสนใจจากประชาชนเป็นอย่างมาก ถือเป็นการส่งเสริมการท่องเที่ยวให้กลับมาคักคักอีกครั้ง ทั้งนี้ขอความร่วมมือประชาชนยังคงปฏิบัติตามมาตรการโควิด-19 และแนวทางการเข้างดเล่นดอกไม้เพลิง พลุ ประทัด งดการปล่อยโคมลอยในพื้นที่ใกล้สนามบินและไม่ดื่มแอลกอฮอล์ในสถานที่จัดงาน